Phelippe, filz de roy de France, duc de Bourgoigne, lieutenant de Monseigneur le roy en la province de Lyon, à touz ceulx qui ces lettres verront, salut. Savoir faisons que, à la supplication de noz chiers et bien amez les bourgeois et habitans de la ville de Flavigny, disant que, par l’ourdenance et conseil des commissaires par nous deputez sur la visitacion des fourteresses du bailliage d’Auxois, et autres chevaliers et ecuyers en ce cougnoissans, et pour la seurté d’eux, de la dite ville et du paiis, ont eu propos de restraindre la fourteresse de la dite ville, laquelle est à présent si grant que bonnement il ne la pourroient garder ne deffendre contre les compaignies ne autres grosses gens, senz gens d’armes autres que de la dicte ville, et que pour la dite restrinction y leur convient faire très grans frais et missions, lesquelx il ne pourroient bonnement sustenir senz notre ayde. Nous, aux diz bourgeois et habitans, avons outroyé et outroions, par la teneur de ces présentes lettres, de grâce spécial, et de l’autoritey dudit Monseigneur le roy, dont nous usons à présent, que, ou cas que la plus grant et seine partie des diz bourgeois et habitans sera ad ce assentans, il puissent jusques à trois ans, à compter de l’exécution de ces présentes lettres, apeticier de la quarte partie les mesures à quoy on vent et vendra vin à détail en la dite ville de Flavigny et en la banlieue d’icelle. Et ce dont il apeticeront, comme dit est, les dites mesures lever et vendre par certaines convenables personnes, qui à ce seront esleues par eux et commises de par ledit Monseigneur le roy et de par nous, notre dit bailli d’Auxois ou son lieutenant, pour tourner et convertir en la restrinction et fortiffication de la dite fourteresse et non ailleurs. Pourveu que celui ou ceulx qui la dite quarte partie dont les dites mesures à vin seront apeticiées comme dit est et despenseront en rendront bon compte en la fin de chascun des diz trois ans aux diz bourgeois et habitans, présens notre dit bailly d’Auxois ou son lieutenant, ou celui ou ceulx qu’il voudra à ce ourdonner et commettre. Et encore en emploiant notre dite grâce, avons outroié et outroions, par la teneur de ces présentes lettres, au dessus diz bourgeois et habitans que, ou cas qu’icelle quarte partie ne suffiroit aux frais et mises nécessaires pour la restrinction et fortiffication de ladite fourteresse, il et par le temps que dit est, puissent pranre et lever sur eulx mesmes et sur autres aïens héritaiges et possessions en la dite ville et en la banlieue d’icelle, et en quelx-conques estat et condition qu’il soient, telx subsides et aides comme à notre bailly d’Auxois et à la plus saine partie desdiz bourgeois et habitans semblera bon, pour tourner et convertir en la restrinction et fortification de la dite fourteresse et non ailleurs, pourveu que à la fin de chascun an; bon compte en soit rendu par la mission que dit est, et que porté l’imposition de douze deniers par livre entrant en ladite ville, ne soit en aucune manière amoindrie ou empeschiée. Si donnons en mandement et commettons, se mestier est, à nostre dit bailly d’Auxois ou son lieutenant, que de notre présent grâce, il face et laisse lesdiz bourgeois et habitans paisiblement joyr et user, et contre la teneur d’icelle ne les moleste ne empesche ou souffre estre molestez ou empeschiez en aucune manière. Et avec ce, nous donnons en mandement à touz les justiciers, subjecz dudit Monseigneur le roy, et de nous, que à notre dit bailli ou à son lieutenant et à leur députez, obéissent et entendent diligemment es chouses dessus dites et es dépendances d’icelles, et leur prestent et baillent, et leurs diz deputez auxi, confort, conseil et aide, se mestier en ont et il en sont requis. En tesmoin de ce, nous avons fait mettre notre scel à ces lettres données à Semur, le XXIX jour de mars, l’an de grâce mil trois cens sexente et sept. Par Monseigneur le Duc. J. BLANCHET.